Anthony Bolton ผู้จัดการกองทุน แนวสวนกระแส ผลตอบแทน 148 เด้ง
เรื่องราวของผู้จัดการกองทุน 148 เด้งคนนี้ เป็นอย่างไร ? ลงทุนแมนจะเล่าให้ฟัง
31 พ.ค. 2565

Anthony Bolton ผู้จัดการกองทุน แนวสวนกระแส ผลตอบแทน 148 เด้ง /โดย ลงทุนแมน
หากพูดถึงผู้จัดการกองทุนของบริษัท Fidelity 
หลายคนอาจจะนึกถึงผู้จัดการกองทุนในตำนานอย่าง คุณปีเตอร์ ลินช์
แต่รู้หรือไม่ว่าในช่วงเวลาเดียวกันนี้ ยังมีผู้จัดการกองทุนที่สามารถสร้างผลตอบแทนได้อย่างมหาศาลเช่นกัน 
โดยเขาคนนั้นคือคุณ “Anthony Bolton”
ที่ใช้คำว่า มหาศาล ก็เพราะว่าหากเรานำเงิน 100,000 บาท 
ไปลงทุนกับกองทุนของคุณ Anthony Bolton ตั้งแต่วันแรก
เงินก้อนนั้นจะมีมูลค่าเท่ากับ 14,820,000 บาท
คิดเป็นผลตอบแทนมากถึง 148 เด้ง ภายในระยะเวลา 28 ปี
หรือคิดเป็นผลตอบแทนเฉลี่ยมากถึงปีละ 20%
แล้วเรื่องราวของผู้จัดการกองทุน 148 เด้งคนนี้ เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Anthony Bolton เกิดเมื่อปี ค.ศ. 1950 ที่ประเทศอังกฤษ
ภายหลังจากจบการศึกษาระดับปริญญาตรี ในสาขาวิศวกรรมและธุรกิจ จากมหาวิทยาลัยเคมบริดจ์
เขาก็ได้เริ่มทำงานสายการเงิน โดยในช่วงแรกของการทำงานนั้น เขาได้ย้ายงานไปมาอยู่หลายครั้ง 
จนในที่สุด ก็ได้ไต่เต้าขึ้นมาเป็นผู้จัดการกองทุน
หนึ่งในบริษัทที่เขาเคยร่วมงานด้วยคือ Schlesinger Investment Management
ซึ่งเป็นบริษัทจัดการการลงทุน ที่เน้นด้านการจัดการทรัพย์สินส่วนบุคคล
และที่นี่เอง ที่เขาได้มีโอกาสในการบริหารกองทรัสต์ Schlesinger Special Situations Trust
สำหรับใครที่สงสัยว่า ทรัสต์ คืออะไร ?
ทรัสต์ อธิบายง่าย ๆ ก็คือ การระดมทุนจากนักลงทุน เพื่อนำไปลงทุนตามจุดประสงค์ 
โดยจะมี Trustee หรือผู้ดูแล เป็นคนคอยดูแลความถูกต้องของการลงทุนอีกทีหนึ่ง
ยกตัวอย่างกองทรัสต์ที่เราน่าจะเคยได้ยินกันมาบ้าง 
คือ ​​Real Estate Investment Trust หรือ REIT 
ซึ่งก็จะเป็นการนำเงินที่ได้จากการระดมทุน ไปลงทุนในธุรกิจที่เกี่ยวข้องกับอสังหาริมทรัพย์
ซึ่งคุณ Anthony Bolton บอกว่าการได้บริหารกองทรัสต์กองนี้ เป็นหนึ่งในงานที่เขาชอบมากที่สุด
จนเมื่อปี ค.ศ. 1979 ในขณะที่คุณ Anthony Bolton กำลังทำงานอยู่ที่บริษัท Schlesinger Investment Management จุดเปลี่ยนในชีวิตของเขาก็เกิดขึ้น
ในตอนนั้นคุณ Richard Timberlake หนึ่งในกรรมการผู้จัดการของบริษัท Schlesinger ได้ประกาศลาออก เพื่อที่จะไปเริ่มงานใหม่ ที่บริษัทจัดการการลงทุนชั้นนำอย่าง Fidelity Investments Inc.
ซึ่งในช่วงเวลานั้น Fidelity Investments Inc. กำลังเริ่มขยายกิจการ 
โดยการขยายฐานลูกค้าต่างประเทศ จากเดิมที่มีบริการแค่ในประเทศสหรัฐอเมริกาเท่านั้น
ทางบริษัทจึงได้ทำการจัดตั้งบริษัทลูกขึ้นมา 
โดยใช้ชื่อว่า Fidelity International Ltd 
พร้อมกับทยอยเปิดสำนักงานในประเทศต่าง ๆ 
ไม่ว่าจะเป็น ญี่ปุ่น, ฮ่องกง และแน่นอนว่ารวมถึงประเทศอังกฤษด้วย
เรื่องดังกล่าว ก็ได้ทำให้คุณ Richard Timberlake ได้เข้ามาเป็นพนักงานในช่วงบุกเบิก 
และเข้ามามีส่วนร่วม คอยบริหารจัดการในการจัดตั้งองค์กรที่ประเทศอังกฤษ
โดยคุณ Richard Timberlake เอง ก็กำลังมองหาผู้จัดการกองทุน ที่จะมาช่วยเขาในการจัดตั้งกองทุนใหม่ขึ้นมา
เมื่อคุณ Anthony Bolton เห็นแบบนี้ เขาจึงได้รีบติดต่อคุณ Richard Timberlake เพื่อเข้าสมัครเป็นผู้จัดการกองทุนทันที ซึ่งท้ายที่สุดแล้ว เขาก็ได้เข้าทำงานที่ Fidelity
ทันทีที่คุณ Anthony Bolton เริ่มงาน 
คุณ Richard Timberlake ได้มอบโจทย์ โดยให้เขาจัดตั้งกองทุน 
ที่โฟกัสการลงทุนไปยังหุ้น Growth หรือธุรกิจที่มีแววจะเติบโตได้ดีในอนาคต
ทำให้คุณ Anthony Bolton เริ่มออกแบบกองทุน แน่นอนว่าหนึ่งในงานที่เขาชอบมากที่สุด
ตอนที่เขาอยู่ที่บริษัท Schlesinger คือการบริหารกองทรัสต์ Schlesinger Special Situations Trust
ด้วยเหตุนี้ จึงทำให้เขาจัดตั้งกองทุนในลักษณะคล้ายกันขึ้นมา 
โดยใช้ชื่อว่า “Fidelity Special Situations Fund” พร้อมกับเริ่มทำการบริหารนับตั้งแต่นั้นมา
สำหรับกองทุน Fidelity Special Situations Fund มีกลยุทธ์การลงทุนในบริษัทที่มีมูลค่าต่ำกว่าที่ควรจะเป็น 
และกำลังเผชิญกับเหตุการณ์พิเศษ
โดยจะมีเกณฑ์ที่ใช้ในการพิจารณา เช่น
- บริษัทกำลังมีการปรับโครงสร้างในการบริหาร
- บริษัทมีโอกาสที่จะเข้าซื้อกิจการจากคู่แข่ง
- บริษัทยังไม่เป็นที่รู้จักในวงกว้าง ยังไม่ได้มีการทำบทวิเคราะห์ จากบริษัทจัดการการลงทุนบริษัทอื่น ๆ
สรุปง่าย ๆ ก็คือ กองทุนของคุณ Anthony Bolton จะมองหาธุรกิจ 
ที่ราคาหุ้นมีความผันผวนไปตามข่าว และนักลงทุนต่างพากันตกใจ 
แต่พอนำมาวิเคราะห์แล้ว พบว่ามีมูลค่าต่ำกว่ามูลค่าที่แท้จริง จึงทำการเข้าซื้อเพื่อสร้างผลตอบแทน
แล้วถ้าถามว่าไอเดียในการลงทุนของคุณ Anthony Bolton เป็นอย่างไร ?
ก็ต้องบอกว่าให้ผลตอบแทนอย่างมหาศาลเลยทีเดียว
หากเรานับตั้งแต่วันแรกที่คุณ Anthony Bolton ได้ทำการจัดตั้งกองทุน Fidelity Special Situations Fund ขึ้นมาในปี ค.ศ. 1979 จนถึงปี ค.ศ. 2007 ซึ่งก็คือปีที่เขาวางมือ
กองทุน Fidelity Special Situations Fund สามารถสร้างผลตอบแทนได้มากถึง 148 เด้ง 
ภายในระยะเวลา 28 ปี หากคิดเป็นผลตอบแทนทบต้นต่อปีแล้ว จะมากถึง 20% ต่อปี
ในขณะที่ดัชนีอ้างอิงอย่าง FTSE All-Share Index ซึ่งเป็นดัชนีราคาของหุ้น 
ที่จดทะเบียนในตลาดหลักทรัพย์ลอนดอน คล้าย ๆ กับ SET Index ในบ้านเรา
สามารถสร้างผลตอบแทนได้ 3,417% หรือคิดเป็นผลตอบแทนแบบทบต้น 13.5% ต่อปี เท่านั้น
หลังจากที่วางมือจาก Fidelity Special Situations Fund ไปในปี ค.ศ. 2007 
เขาได้กลับมาบริหารกองทุน Fidelity China Special Situations PLC เป็นระยะเวลาสั้น ๆ 
จนในปี ค.ศ. 2014 คุณ Anthony Bolton ได้วางมือจากการบริหารกองทุนทั้งหมด
อ่านมาถึงตรงนี้ หลายคนคงอยากรู้กันว่า เบื้องหลังผลตอบแทน 148 เด้ง
คุณ Anthony Bolton มีหลักการคิดอย่างไรบ้าง ?
หนึ่งในหลักการที่สร้างชื่อเสียงให้กับคุณ Anthony Bolton มากที่สุด
คือ “การลงทุนสวนกระแส” หรืออาจพูดง่าย ๆ ได้ว่า ลงทุนตรงข้ามกับแนวโน้มของตลาด
โดยคุณ Anthony Bolton บอกว่าเขารู้สึกว่าการที่เลือกซื้อหุ้นตามกระแสนั้น ไม่ใช่สิ่งที่ถูกต้อง
ในทางกลับกัน เขารู้สึกสบายใจมากกว่าที่จะเลือกลงทุนในบริษัทที่ไม่มีใครสนใจ
โดยเฉพาะบริษัทที่กำลังประสบปัญหา แต่มีสัญญาณว่ากำลังจะกลับมาฟื้นตัวอีกครั้ง
นอกจากการลงทุนสวนตลาดแล้ว เขาก็ยังใช้ปัจจัยพื้นฐานอื่น ๆ ในการวิเคราะห์ด้วย เช่น บริษัทต้องมีผู้บริหารที่เก่งและซื่อสัตย์, มีงบดุลที่แข็งแรง และมีกระแสเงินสดสม่ำเสมอ
จากเรื่องนี้เราจะเห็นได้ว่า 
หลักการที่ทำให้คุณ Anthony Bolton ประสบความสำเร็จ
มาตลอด 28 ปี คือ การเลือกที่จะไม่ลงทุนตามกระแส
และการมองหาโอกาสจากความตกใจของตลาด
บ่อยครั้งที่เรามักจะเห็นกระแสการลงทุนในสินทรัพย์ต่าง ๆ 
ไม่ว่าจะเป็นหุ้น ที่ดิน หรือแม้แต่ทรัพย์สินดิจิทัลสุดร้อนแรง
ยิ่งในยุคปัจจุบัน ที่เราถูกชี้นำได้ง่ายตามสิ่งที่เพื่อนของเราแชร์กันในโลกโซเชียลมีเดีย
สิ่งเหล่านี้ถ้าเรามองกลับกัน สิ่งที่ไม่อยู่ในกระแสที่ยังไม่มีคนสนใจ ถ้ามันมีคุณค่า ก็อาจเป็นการลงทุนที่สำเร็จได้เช่นกัน..
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References 
-
-
-
-
-
-
-
-